정조 5년
辛丑九月初一日辰時。上御涵仁亭。常參入侍時。行都承旨嚴璹。左承旨李在學。右承旨趙時偉。左副承旨沈念祖。右副承旨徐鼎修。同副承旨鄭志儉入就位。先行四拜禮訖。以次陞殿。領議政徐命善。行吏曹判書李衍祥。右參贊尹東暹。禮曹判書金熤。漢城判尹李命植。戶曹判書鄭民始。校理李宗燮。副校理權以綱。修撰朴天行。戶曹佐郞兪鉉商。禮曹佐郞李厚圭。司錄白師坤。監察趙彦心。判府事李徽之。安春君烿。昌城尉黃仁點。工曹判書徐有慶。兵曹判書李性源。刑曹判書金魯鎭。同知中樞府事李彦熙。敦寧都正任觀周。兵曹正郞李夔。刑曹佐郞尹秀東。工曹佐郞金明鎭。大司憲徐有隣。大司諫趙時俊。司諫李謙彬。持平洪文泳。獻納李時秀。正言鄭東浚金載瓚。記事官趙興鎭。假注書趙衍德。別兼春秋林錫喆徐龍輔。以次入就庭中。引儀唱四拜禮。諸臣行拜禮訖。上命入臺諫前望單子。以朴天行林錫喆徐龍輔落點。天行等退出。兼春秋金鳳顯張顯慶自外進入。引儀唱有啓辭官陞殿。無啓辭官退去。上曰。無啓辭官中備堂陞殿。大臣以下分次進伏。上曰。纂輯校正堂上與領府事同爲入侍事。分付。賤臣承命出。與金尙喆等偕入進伏。命書榻敎曰。新除授臺諫先入侍後謝恩。仍命曰。臺諫牌去來催促。賤臣承命出回奏曰牌不進云矣。上曰。徐龍輔旣在閣中。何可無端違牌乎。仍命書榻敎曰。正言徐龍輔只推。更爲牌招。上曰。若復違牌。勿爲呼望。仍爲牌招入侍事。分付。賤臣承命出傳。上曰。朝會體重。先行常參。可也。命善曰。嶺伯狀啓。請以風落木。許給頹壓民舍。俾改破傷船隻。而其餘材木。皆令棄朽云。今此松木許令發賣。則將至累萬金。而可輔經用。何可公然抛棄乎。論其葺屋。則四五間民舍。將焉用合抱之木。言其造船。則左右營戰船在焉。豈獨以造改私船乎。且餘材之俾令棄朽。以致瘠土之肥沃者。俱不成說。臣切欲請飭。而累下問備之餘。事涉屑屑。姑置不論。卽令備局申飭左右水營及統營諸處。風落之數。詳實無漏。使之狀聞後發賣宜矣。上曰。嶺伯之請以朽棄者。未知其得當矣。若言其盡朽。則合朽之木。不知其何日致朽。而若如其言。今以累千萬株。堆置空山。則民皆偸斫。自抵奸弊。是豈不顧念處乎。道臣之如是狀請。或慮發賣之際。以致吏輩之爲奸而然乎。若加勒賣。則亦不無虛實相蒙之弊矣。尙喆曰。道臣之爲慮奸弊。請以自朽者。殆同因噎而廢食。在前如此之時。輒遣備郞摘奸後。使之發賣。今亦以道帥臣。更加査實狀聞。似宜矣。上曰。狀啓中謂以刈麻者。擧其多數而然耶。尙喆曰。似然矣。弘淳曰。今此風落木。合爲可用之需。豈可公然致朽乎。卽令發賣以補公用。似甚得宜。中間奸弊。惟在朝家申飭矣。徽之曰。見今道臣狀請云云。或慮其吏緣爲奸。而若許發賣。則民得以藉爲生涯矣。至請許給民人。結構頹屋者。可謂鑿枘之不合。必難依請許施矣。上曰。若以枝幹許給。則庶爲結構之材。是或無妨矣。命善曰。民戶頹壁。合爲一萬一千戶。而實難以隨戶分給矣。上曰。許以附送民戶。則似甚爲宜矣。命善曰。只給近民則似有遠邇之別。亦難許給矣。上曰。在前風落木。何以區處乎。前嶺伯。似當詳知其便否矣。李性源曰。丁酉年。果有風落之木。而臣巡到固城。則縱橫職路。有難作行。故以爲斫木通道。其數之顆然。推此可知。而其時果爲報備局發賣。今此道伯之如是狀請。實未知合宜矣。豈以有用之材。歸於自朽之地乎。臣意則發賣爲便宜矣。上曰。嶺伯之不欲發賣。蓋慮其吏用爲奸。民受其弊故也。大司諫曾經嶺伯。亦陳所見。趙時俊曰。臣未見狀本。不知其何以爲辭矣。命覽狀啓。時俊覽訖奏曰。今此狀辭。欲祛民弊。而如是仰請矣。論其株數。比前倍蓰。今以出給民戶。則百里之民。勢難輸去。必無實效。至於造給私船。以運稅穀者。非但行商之有效。亦見公家之俱益。此則許施。似或無妨。若復從便許賣。不爲勒賣。則沿海之民。或輸鹽井。或作壽板。亦將有益下之道矣。上曰。今許發賣。則其可爲惠民之政乎。吏判與判尹。亦經嶺伯。俱陳所見。李衍祥曰。丁酉年風落。臣未及見。而今番之木。比前夥然。以民許給。則自有遠近之別。仍令朽傷。則亦爲空棄之物。卽令從輕折賣。緩限收價。則庶可無弊。如是區處之外。別無他道矣。李命植曰。木之難養。與人無異。今云以木自朽。致土以沃者。雖出養木之計。而意甚遙遠。有難取納矣。第今頹屋修葺。破船改造。實無所妨。勿令勒賣。從便折價。以補國用。庶可爲公私兩便之道矣。上曰。許令發賣。則可無勒賣之弊乎。命植曰。申飭道帥臣。則庶無此患矣。命善曰。此慶尙監司李文源狀啓也。備陳風落松發賣。大爲民弊之狀。仍以爲。今番公私船隻之毁破。民戶之頹壓。其數夥然。風落木中可合船材者。量宜許給。使之改造。可用家材者。助給漂壓民戶。使之結構。其餘則切勿發賣。任其自朽事。請令廟堂稟旨分付矣。風落木之分給漂壓戶。其意則非不好矣。而所謂漂壓者。皆不過四五間草屋。合抱之木。將安用哉。且雖分給遠地殘民。實無運去之道。此是行不得之事破碎船隻。則皆是商賈私船。見今封山濯濯之時。戰兵船漕船之限滿當改者。亦有難繼之慮。奚暇遍及於商船乎。至於任其自朽之說。殆近於暴殄天物。山中棄置之材。決無自朽之理。適足以啓奸民犯罪之路。狀聞內辭意。勿施。申飭統帥及左右水閫。使之從實數枚報備局。以爲從長區處之地。何如。上曰。原任大臣之意。何如。領府事金尙喆曰。從前風落木發賣之時。非曰無奸弊。或因船材。或因家材。旣開許給之路。則安知其間。亦無許多奸弊。而爲慮奸弊。若欲任其自朽。則不幾近於因嘻廢食乎。雖當發賣之時。嚴飭道帥臣。另加管禁。俾不得售奸。恐似得宜矣。判府事鄭存謙曰。爲慮發賣之弊。欲使許多有用之材。任其自朽者。果近於因噎廢食。雖於區處之際。亦豈無禁其奸弊之道乎。此則惟在廟堂之嚴飭矣。判府事李徽之曰。許多連抱之木。欲使任其朽棄。殆近於暴殄天物。臣意使廟堂善爲區處。有用之物。無至全棄。似好矣。上曰。曾經嶺伯。各陳所見。兵曹判書李性源曰。丁酉年風災時。臣適行到固城縣。目見風落木之縱橫織路。僅僅通行。今年風落木。雖未知比丁酉如何。而道臣所請任其自朽者。以有用而作無用。殊未見其合宜矣。大司諫趙時俊曰。許多風落木。決不可一任其棄置自朽。而家材助給。所居稍遠之民。有難運輸。當無實效。至於船材許給。雖是私船。行商納稅。不無俱益之道。此則許施。恐似無妨矣。吏曹判書李衍祥曰。丁酉風落。臣則未及詳聞矣。未知比今番多少之如何。而雖欲給民。遠居者實難運去。許多材木。不可朽棄。而勒定其價督令收合。故果爲弊端。量宜折價。從便區處則。似好矣。漢城判尹李命植曰。松木長養極難。連抱之木。尤非一二年可得者。沿近頹壓之家。船隻改造之用。雖給之。無所不可。而至使自朽。則便是暴殄天物。決知其不可矣。命善曰。有用之材。決不可空棄。亦不可濫費。試令報來實數後。更思無弊善處之道。似好矣。上曰。依爲之。出擧條命善曰。此慶尙監司李文源狀啓也。備陳綿農失稔之狀。仍以爲。三軍門各衙門所納身貢布。從民願收捧事。請令廟堂稟旨分付矣。純錢之請。頃於湖南海西。旣已先許。今不可異同。況嶺南尤當軫恤。依狀請施行。何如。上曰。依爲之。出擧條上曰。今番嶺南風水之災。實是挽近所無。昨又見本道狀報。則被災民戶。合爲萬餘戶。而計其民口。則將至屢萬生靈。嶺南雖曰。幅員稍廣。民生之遇災。夫所將不免顚連之患。言念及此。實不覺矜慘矣。昨年雖曰少豐。寧有嗣歲之資乎。每一南顧。若恫在己。欲遣安集之使。以鎭民情之渙散。而其於往來之際。反致民弊。則初不如不遣。若有一分撫摩之效。則將欲以擇其可合人差送。卿等之見。何如。命善曰。聖敎至此。其於軫恤之道。實不勝欽仰矣。在前北道被災之時。特遣審諭使。丁酉江原道亦遣御使。以見其實效。今若差遣。則庶可見撫摩之效矣。尙喆曰。臣聞本道僉使所傳。則嶺南遭旱之災。初無設賑之慮。而初五日風水之後。已辦大無之年。居民將未免顚連云。言念民狀。實爲慘惻。而今此宵旰之憂。無時少弛。臣等實不勝憂歎。若依關東例。差遣御使。則庶爲審民情之一端。伏願留意焉。上曰。今比欲遣御使。蓋出審民之意。而若無實效。徒歸文具。則是甚爲難矣。弘淳曰。差遣御使。是爲審民之道。焉屬文具之歸乎。臣意則擇人以送。爲宜矣。徽之曰。卽遣御使。以盡審撫之政。則哀此㷀獨之民。必感朝家欽恤之意。而惟在擇人之如何矣。上曰。今日卽先大王登極之日。而予懷愈愴。第以否德。續承丕位。一念民天。憧憧不已者。欲效其繼述之一端矣。今此嶺民被災。遑遑若不保朝夕。其所審撫。專在於鍊熟之手。堂上堂下。有誰可合人乎。命善曰。安集則必以堂上差遣。慰諭則或以堂下見差。而猝難知合有其人矣。上曰。安集與慰諭。比之孰勝乎。命善曰。安集之行。爲名最重。似難差出。以慰諭使定送。似甚宜矣。徽之曰。嶺民將至顚連之境。雖遣安集。不甚過當矣。弘淳曰。無論安集慰諭。惟人是擇。則斯可見實效矣。命善曰。若求其人。則雖在校正之任。以爲差遣。亦甚無妨矣。尙喆曰。此任非輕。必有履歷者。然後可盡審撫之方矣。命善曰。惟在其人之如何。何必以履歷論之耶。上曰。必遣善事之人。宣布德意。以鎭嶺民。則卽一朝家善政。卿其思得其人。卽令擧行。可也。命善曰。舊錄實無其人。新錄中雖有可合之人。姑未經守令之任。有難任事矣。上曰。人有履歷。然後可悉恤民之策。卿之所陳。實合予意矣。在前安集御使。誰果爲之乎。尙喆曰。故參判李彝章。往之矣。命善曰。若以安集差送。則似甚張大矣。上曰。若有加於此者。則有難爲名而然乎。命善曰。果然矣。上曰。頃亦言之。大抵御史體重。實難輕差矣。向者嶺南御史李時秀。其果善爲。而一年再往。似甚爲難矣。命善曰。環顧朝廷。實無其人矣。上曰。卿其出去後。商量擇差。可也。命善曰。災實分等之政。關係於民國大矣。經費之減縮。不但爲有司之責。賦稅之白徵。奚獨是任土之憂。而爲方伯守宰。則必以優請災結。博求民譽爲務。居度支惠局則必以操切實稔。添益收租爲主。苟使實惠下究。保無相蒙之弊。則雖至經費之大損。亦豈有一毫所惜。而如或朝家之德意徒勤。吏鄕之奸計潛售。畢境民國俱病。上下竝失。則顧其事豈不誠麥浪乎哉。今年穡事。大體不免爲穴農。如此之時。執災之政。最難從實。臣前以守令。躬審田野。道臣親執査驗之意。另飭諸道。而凡今之世。處官如家。視公如私者。其幾人也。分等狀聞。不日當到。趁此提警。在所不已。更爲出擧條行會。俾令着意入量。無過不及。庶免誤事犯科之歸。何如。上曰。依爲之。出擧條命善曰。今年嶺南之失稔。最於諸道。凡係弊民之政。尤當另加査革。似聞各道所來定配罪人。沓萃沿邑。一邑所配。或至於數十人之多。此皆無衣無食之類。所饋所養。專責於保授主人。萬一不如意。則輒以逃去。爲恐嚇之端。故爲守令者。不得已收斂民間。俾爲之資賴云。値此歉歲。民旣不自聊生。又何能辦備穀物。饋養罪人乎。一二人猶難。況至於數十人乎。令道臣審察災邑之淺深。較量罪人之多寡。分排移送於閑曠地邑。以爲一分省費之道。而擧行形止。使之登聞。何如。上曰。依爲之。出擧條上曰。承牌臺諫肅拜。有難續續應答。待其畢來。同爲謝恩事。分付。顯慶承命出傳。李性源曰。今日殿座時。承史未入侍之前。堂下侍衛。矇然先入。事極可駭。竝推考警責。何如。上曰。依爲之。出擧條性源曰。景慕宮含春苑墻垣及宮都城。每年三九月無故日。臣曹與工曹漢城府眼同巡審後。有頉處。書啓修築矣。宮墻頹圮樹柵處。方在停役中。去三月。亦不得循例巡審。今月則。何以爲之乎。敢稟。上曰。依今春例可也。出擧條鄭民始曰。以倭銅之愆期不來。前後朝家申飭。非至一再。而一年條出來之後。又復如前遵滯。非但貢人之稱冤。此乃年例上納者。則違越年限。若是稽緩。事極痛駭。訓別輩若能惕念擧行。則豈有如此之弊乎。令該府使嚴飭訓別。使之各別催督。趁卽推出。而若又不善奉行。則訓別從重勘治。該府使亦難免不飭之責。以此出擧條另飭。何如。上曰。依爲之。出擧條民始曰。年前仍江都御史書啓。本府防軍給伐木。以海西選武木。區劃直納事定式矣。頃因海西道臣狀請。本道各項身布。以純錢代捧。而江都給代。旣是輸入戶南庫。以爲用舊蓄新之資。則不可以錢代輸。選武木則依前以木收捧。直送江都之意。分付該道。何如。上曰。依爲之。出擧條上曰。今此臺諫。一齊登筵。似有可聞之言矣。命善曰。見今臺臣。多在新錄。可謂極選。而言事之外。雖於廟務是非。豈可無論飭之擧乎。上曰。上自袞闕。下至瘝曠。事有可言。則悉陳無隱。可也。命善曰。臺臣今此齊會。若無一言而退。則當爲慨然矣。上曰。諸臺猝時登筵。雖無參量之事。各奏一言。可也。大司憲徐有隣。行大司諫趙時俊。掌令林錫喆曰。臣等有區區所懷。敢此仰達矣。近來懲討不嚴。義理晦塞。首尾六載。上下恬嬉。國是無底定之日。王法無可行之時。言之及此。寧不痛心。噫合辭諸賊。孰非大憝。其中鄭妻龜柱之窮凶極惡。卽是根柢窩窟。而海島之偃息自如。亂賊之懲畏無所。新舊諸賊。種下生種。又有國榮窮凶之謀矣。國榮之千罪萬惡。罄竹難書。而至於沮渴大計。實是千古所無之極逆。顯戮未擧。鬼誅先及。宜施收孥之典。少洩神人之憤。而兪音尙靳。輿情益激。其叔樂純之三大罪案。已悉於合啓之論。到今國榮逆節彰露之後。尤合置應坐之律。而尙此晏處於咫尺畿坰之間。其可謂國有法乎。至於德相。假托儒名。附麗權奸。一言一動。如影從形。聲勢互倚。腸肚相連。四字凶言。闖然書呈。此與國榮。一而二。二而一者也。其姪煥億。千億化身。奸譎成性。內而慫慂乃叔。外而締結凶賊。袖疏往來。打成一片。究厥罪惡。覆載難容。況國榮徑斃之後。鉤得情節之道。惟在德相叔姪。適値停刑之時。雖不敢直請設鞫。而宜先安置絶島之中。以待快施當律之日。斷不可已。此猶未蒙允許。皆莫非群下誠淺之罪。而亦不能無憾於天地之大也。伏乞亟從三司之請。是臣區區之望也。上曰。已諭於前後三司矣。又所懷曰。嶠南風水之災。實是挽近所無。雖以道臣啓本觀之。人命之渰沒。民戶之漂壓。數甚夥然。聽聞所及。不勝驚慘。臣等伏覩我殿下。警懼之意。旣勤於筵席。接濟之策。爰及於廊廟。使彼蕩析靡室之民。將有安堵奠居之所。猗歟甚盛德也。孰不爲之欽仰。而第念災異之來。恐恐然修省。及其時日稍久之後。易致此心之漸懈。從古人辟之所不免者也。未知我殿下對越之誠。惻怛之念。雖在無災之時。憧憧孜孜。不其少弛否耶。無災之時。惕然若遇災之時。懷保之道。撫恤之方。一如一日。則民不期安而自安。災不期弭而自弭矣。伏乞殿下。竝加體念焉。上曰。所陳甚好。當體念矣。上曰。憲長奏事之際。他臺初不起伏同奏。或未聞知而然乎。有隣曰。猝時登筵。未及通議於僚臺矣。司諫李謙彬。獻納李時秀。正言鄭東浚金載瓚曰。臺閣奏事之規。無論所懷所啓。同議於未登筵之前。及登前席。合辭起伏。自是古例。而今此長僚之進前。不使臣等而參聞。雖出於倉卒登筵。未及周旋。而此莫非臣等巽軟見輕之致。揆以臺體。其何敢晏然於臺次乎。請命遞斥臣等之職。上曰。所辭太過。勿辭。亦勿退待。掌令朴天行。持平洪文泳徐龍輔曰。臣等於長僚所懷之時。未及與之相議。不能同時起伏。致勤誨責。臣等溺職之罪。於是著矣。何敢一刻晏然於臺次乎。請命遞斥臣等之職。上曰。所辭太過。勿辭。亦勿退待。大司憲徐有隣。掌令林錫喆曰。臣等或有情勢。或乏言議。具不合淸朝耳目之任。而倉卒承敎。冒沒登筵。略陳所懷。仰塵崇聽。而或因坐次之稍間。未及遍議於諸臺。乖損臺體。臣實自訟。而及乎諫臣之引避也。至以見輕爲言。論斥備至。在臣等廉隅。何敢一刻晏然於臺次乎。請命遞斥臣等之職。上曰。勿辭。右承旨趙時偉曰。大司憲徐有隣。掌令林錫喆。再啓煩瀆。退待勿論矣。上曰。知道。時偉曰。假注書趙衍德臺諫退待批答。錯認誤讀。不可無警。推考。何如。上曰。依爲之。出擧條時俊曰。臣未諳臺體。倉卒登筵。俄於所懷之際。坐次稍間。未及通議。致有僚臺合避之擧。所失在臣。自引在人。此固萬萬愧恧。而況其避辭。至以見輕論斥。則言官體例。緣臣而不重。揆以廉義。何可一刻仍冒於臺次乎。請命遞斥臣職。上曰。勿辭。右副承旨徐鼎修曰。行大司諫趙時俊。再啓煩瀆。退待物論矣。上曰。知道。司諫李謙彬。獻納李時秀。正言鄭東浚金載瓚曰。臣等俄以來參所懷之故。略效自引之義。長僚乃以臣等之言。作爲難安之端。至於引嫌而退。臣等何敢獨自晏然於臺次乎。請命遞斥臣等之職。上曰。言出於己。謂以不可冒當。處置猶之。可也。以長僚避嫌。爾又繼避。前後避辭之語。各自矛盾。殊失臺閣之體。然不可以此輕遞言官。勿辭。右承旨趙時偉曰。司諫李謙彬。獻納李時秀。正言鄭東浚金載瓚。再啓煩瀆。退待物論矣。上曰。知道。時偉曰。司諫李謙彬。避嫌之際。不待批旨。徑先起伏。多有做錯。揆以事體。極爲未安。推考。何如。上曰。依爲之。出擧條掌令朴天行。持平洪文泳徐龍輔曰。兩司諸臺引避之擧。旣緣臣等不善周旋之致。則今此處置。義不敢冒當。以此情勢。何敢晏然於臺次乎。請命遞斥臣等之職。上曰。勿辭。亦勿退待。避嫌諸臺以次退出。校理李宗燮。副校理權以綱曰。大司憲徐有隣。行大司諫趙時俊。掌令林錫喆。引嫌而退。後先入侍。未及相議。其勢似然。豈可以此輕遞言官。請大司憲徐有隣。行大司諫趙時俊。掌令林錫喆竝出仕。上曰。依啓。校理李宗燮。副校理權以綱曰。司諫李謙彬。獻納李時秀。正言鄭東浚金載瓚。引嫌而退。其所避辭。雖損臺體。只緣生疎。豈可以此輕遞言官。請司諫李謙彬。獻納李時秀。正言鄭東浚金載瓚竝出仕。上曰。依啓。上曰。處置臺諫。卽爲牌招。常參未罷之前。更爲入侍事。分付。顯慶承命出。分付。宗燮以綱曰。臣等有區區所懷。敢此仰達矣。俄者兩司諸臺以懲討之義。合辭仰請。臣等固不容更事臚列。而今日常參。諸臺濟濟。齊聲請討。尤可見群情之所同矣。然而終靳允兪。只下例批。王章其何以得伸。輿憤其何以得洩乎。臣等伏望廓揮乾斷。亟從兩司之請焉。上曰。已諭於他臺矣。文泳曰。卽伏見玉堂處置措辭。上款旣曰。虧損臺體。下款又請出仕。雖緣生疎。立落乖當。請今日入侍玉堂一竝罷職。上曰。不允。宗燮以綱退出。鄭志儉曰。玉堂上下番俱空。有闕之代。政官牌招開政差出。待下批牌招入直。何如。上曰。依爲之。出擧條上曰。寶鑑序文。當以大提學撰出。而今無大提學。可以卽當會圈矣。薦望時前大提學中誰當牌招乎。尙喆曰。姑未知以某出牌矣。上曰。前例亦有奉朝賀出牌之事乎。卿等似知之矣。命善曰。果無此例。身旣致仕。則名祛朝籍。寧有出牌之事乎。上曰。雖無古例。出牌之際。政院何可公然拔名乎。命善曰。前前大提學南有容。曾爲奉朝賀時。當其會圈。以爲拔名矣。尙喆曰。雖或致仕。亦不無出牌之例矣。徽之曰。有發落然後可以出牌矣。上曰。雖無可據前例。國有某事則焉不用牌招乎。命膺曰。身在奉朝賀則亦不參朝班。自是已例。安有牌招之事乎。上曰。諸大臣又陳所見。徽之曰。揆以事面。有難公然拔名矣。上曰。文苑古事。或有奉朝賀上疏之事。以此推之。亦豈無出牌之道乎。尙喆曰。旣有封疏之事。則承牌與否。似無可論矣。上曰。事載古事。則固不可置而不論矣。尙喆曰。出牌與否。惟在自上處分矣。上曰。文苑自有古事。何必以自上處之乎。尙喆曰。旣有南有容前例。自上擅裁。亦甚無妨矣。上曰。領相或因親嫌而不爲質言乎。命善曰。雖曰。親嫌。若有古例則敢不明言乎。果無是例矣。上曰。若以奉朝賀出牌。則似或爲難。而今以前大提學牌招。則似必無持難矣。抑又論之。雖大臣。亦有受薦以來之例。以前文衡來會朝堂。以參薦望。有何所妨耶。徽之曰。今以奉朝賀牌招。則執以爲難。而以大提學出牌則必無所難矣。上曰。除是奉朝賀則誰當出牌乎。命善曰。黃景源李判府事矣。尙喆曰。在前李秉常南有容。俱以大提學致仕之後。承牌與否。似有前例矣。上命納文衡綠。趙興鎭承命出捧入。徽之曰。考諸古事。果無牌招之事矣。上曰。大提學自有其次。越次牌招。事涉如何矣。徽之曰。果然矣。命書鄭存謙箚批訖。上曰。寶鑑何當告完耶。尙喆曰。以今十三日當爲封進。而日子漸迫。有難正書。當以草本進獻。自上詳覽後。如有詿誤處。更書入啓。似或無妨矣。命膺曰。十三日則必難告訖。更加詳硏宜矣。上曰。纂輯之工。惟在務實致詳。勿以十三日爲限。更可熟硏。可也。尙喆曰。國朝寶鑑中卷首。以傳敎及備忘記載錄者。徐命膺則以爲。中原冊子凡例。或多如此者云。而臣意則不如親製序文。一以揄揚聖烈。一以詳敍纂輯之聖意。則體裁似恰好矣。上曰。撰出寶鑑。專出於揄揚聖德之意。而今召卿等。專爲是也。卿其諒之。尙喆曰。今此纂輯。果是揄揚之聖意。而臣等敢不效摹天之誠乎。上曰。觀諸列聖御製。皆有序文。大提學不可不卽令差出矣。尙喆曰。聖敎然矣。上曰。御製或有入錄者。或有不入錄者。若合不入錄者。表定某年月。以建其綱。似好矣。命膺曰。聖敎至當。祛煩從實。是甚宜矣。上曰。警世問答自省篇。似當載錄矣。尙喆曰。纂冊有序者。擧皆入錄矣。上曰。全編入錄。似涉太煩矣。尙喆曰。如此序文。肅廟寶鑑。亦皆載錄矣。命膺曰。寶鑑固是傳後之資。不必以盡數纂輯。而只以嘉言良謨。以爲載錄。恐合宜矣。上曰。先朝御製殆近萬餘卷矣。命膺曰。合爲八千餘卷。而臣於先朝行狀。已有撰進。小學措南自省編警世問答要語。亦入其中矣。上曰。編次御製外。他文字竝爲入錄。則非但徒致煩文。實非揄揚之道矣。命膺曰。果然矣。上曰。廣修宗廟事。固當入錄。而何以見漏於實鑑乎。是甚可怪矣。金熤曰。未及經覽。故不能入撰矣。上曰。政院日記。本自見漏。必緣如是而然矣。尙喆曰。入刊後或有不精之歎。則事難改刪。雖過十三日。務精纂出。果爲宜矣。上曰。卿言是矣。至於禁府刑曹受敎中。多有可纂之事。蓋五十年治民厚澤。塗人耳目。可傳後世者。必博考備局節目。以成其永垂不朽之資。可也。謹稽肅廟寶鑑。壬戌年禁衛營設置之事。以爲載錄。而今於先大王。庚辰年濬川。癸巳年石築三度親臨。俱不入錄。係是欠事。且均役廳節目。亦不記載。後世之人。何以知先朝設施之盛意耶。五紀臨御。一念指治。都在於敬天恤民等事。今於纂述之際。無或一事之見漏。是予所望矣。況此肅廟晩年。罕接臣僚。而先大王日三晉接。常多嘉猷善政。所載傳敎中。略加減刪。以爲纂出。何如。命膺曰。節目儀註。多入纂修中。而姑未能增刪人或玩覽。可以謂太煩矣。上曰。纂法謹如史體。抄絶入錄。似甚得宜。當如肅廟寶鑑例。從略爲之。至於應錄者。或至太煩。則以小註載錄。亦涉無妨矣。命膺曰。宣廟寶鑑。果有先正臣李珥所錄。故頗得其詳。若盡廣考詳錄。則及今十三日。實難修正矣。上曰。今欲以十三日完設者。蓋取其因是月而纂成也。若或限日速成。不盡蒐輯之方。以致疎漏之歎。則實涉無實。何以則爲好耶。尙喆曰。體事者或有思得。故事則錄送纂輯廳。以成備實。似甚爲宜矣。上曰。度支定例。亦爲載錄乎。李命植曰。只以故判書朴文秀所奏。入錄矣。上曰。以宮房結授言之。或有拔例劃給之事。如此等文。似不必入錄矣。命膺曰。在昔故判書權以鎭。以結授事。有所直言。而先朝優納其言。事係聖德。故已有入錄矣。上曰。從古纂輯。專以闡揚爲主。而至於聖德事。特加大書。且實錄中。或有未入錄。則今於印冊中。雖加添錄。亦甚無妨。卿其諒爲之。尙喆曰。野史中所記。揆以事面。有難的信。固不必載錄矣。上曰。此則卿言誠然。重臣亦陳所見。趙㻐曰。端廟事實。多有未傳者。求諸他書所錄。以爲入錄宜矣。上曰。求諸文集中所錄。似甚謹實。而至於六臣事。當以載錄乎。㻐曰。六臣事。似無入錄之地矣。鄭昌聖曰。世祖朝策勳事。當入錄乎。今以此事。是非姑未定矣。命善曰。此等事實。似難拔去矣。尙喆曰。無論某事。事關列聖朝。則必難刪去矣。洪良浩曰。中廟己卯名賢。請罷策勳。而其後名賢去朝。還錄其勳。此等事。將何以爲之乎。命膺曰。纂出寶鑑。專爲揄揚聖德。而以己卯前事入錄。似甚爲宜矣。李福源曰。此等句節。不爲入錄。亦無妨矣。熤曰。仁廟寶鑑。臣方抄出。而當從先正所錄。以爲纂出乎。上曰。可矣。尙喆曰。先正便否。然後可以董役矣。上曰。卿等從長爲之。上曰。舊甲重回。適覲先朝御容。而二十歲甲午寫一本。本安于彰義宮。三十一歲甲辰寫一本。四十一歲甲寅寫一本。五十一歲甲子寫二本。而一本奉安于永禧殿。一本奉安于萬寧殿。甲戌寫一本。至丙子始粧䌙。癸未寫一本。至甲午始粧䌙。癸巳聖壽八十。而又寫一本。前後摹寫之年。必以十年爲期。歷歷有可考者矣。八十以前。卿等擧皆瞻望。而八十歲御容。有難揭安。尙此奉安于寶櫃。卿等想未得承顔矣。予之今年。卽先大王甲辰寫眞之歲。欲寫一本。事涉張大。而此亦紹述之一事矣。今於寶鑑中。當錄以每十年出本之事。而至於實錄。初不見載。來世之人。何以知此等故事乎。璿源殿永禧殿。皆有奉安。而政院日記與禮曹故事。初不載錄。今又見漏於寶鑑。則實無可考之資矣。記以寫本年月。錄以奉安某殿。則可觀其聖德之傳世無窮矣。尙喆曰。果以年月記之。殿號錄之。則實爲傳後之道矣。上曰。八旬御極。從古罕有。東土臣民。孰不欽仰。而甲辰年三十一歲眞本。欲爲移模。此蓋出寓慕之意也。且念八十歲御容。卿等雖或有瞻仰之時。而此本終難揭安。故亦欲移摹以奉于璿源殿永禧殿萬寧殿。以爲奉安之計。此非但予寓慕之誠。在廷臣僚。亦必有瞻仰之地。其於移摹之際。璿源殿奉安眞本。亦可爲依樣之道。而恐或有毛髮之差爽。故念至此際。心常警惕矣。然而必以此月移摹者。爲是先大王御極之月。七十歲御容。非不謂得眞。而八十歲一本。尤切敬慕之意。故今欲移寫。必奉三殿。其於瞻仰之地。慰悅下情。當復如何耶。命善曰。移摹御容。果甚得宜。此是聖念之追感。而臣等實不勝欽仰矣。尙喆曰。聖慕至此。移摹一節。不可少緩。何足以經費爲難耶。上曰。肅廟御容。先朝亦爲移摹。而果有副本。今此先大王御容。從後更摹。則在廷臣僚。雖或瞻仰。難知其得眞與否。必欲卿等未耄之前。以爲移摹者此也。尙喆曰。聖敎誠至當矣。上曰。在昔光廟。亦有二眞本。而一則是移摹之本矣。命善曰。古有是例。何足以移摹爲難耶。上曰。今有畫綃乎。民始曰。設都監然後可以擧行。而以綃言之。則數日內可以織成云矣。上曰。戊辰年果有三堂差出之事。而禮戶工三曹以爲來待矣。命善曰。必設都監。然後似當進排矣。上曰。擧措甚張大矣。命善曰。聖意雖出省費之道。而此是不可無之節矣。上曰。八十御容模出之時。予果出一本。而似有失眞之慮。故仍爲洗本矣。今玆思之。亦爲可惜矣。民始曰。摹畫時凡節。考諸禮曹。初無記載之例。只戶曹。有設都監上下之事矣。志儉曰。纂輯廳方有實錄考出之事。而無別兼春秋。不得擧行云。何以爲之乎。上曰。引避臺諫中時帶別兼春秋人。本職竝許遞。可也。志儉曰。別兼春秋林錫喆鄭東浚金載瓚。旣有本職許遞之命。令該曹口傳付軍職。仍卽牌招入直。何如。上曰。依爲之。出擧條上曰。大臣閣臣來待靑陽門。可也。仍命退。諸臣以次出。